Man weer in hof oor vermiste Pta-vrou se moordDawn Basdeo. Foto: Facebook Die eggenoot van ŉ vrou van Brooklyn in Pretoria wat twee weke gelede as vermis aangemeld en vermoedelik vermoor is, verskyn weer Dinsdag in die stad se landdroshof. Prem Emmanuel Basdeo het verlede Donderdag sy eerste verskyning in die Pretoria-landdroshof gemaak op aanklag van die moord op sy vrou, Dawn (57). Die saak is tot vandag uitgestel wanneer hy na verwagting om borgtog gaan aansoek doen. Maroela Media het vroeër berig Dawn is op 8 Junie die laaste keer lewend gesien by haar huis in Brooklyn in die ooste van die stad. Daar is by die polisie aangemeld dat Dawn dié dag omstreeks 09:00 weg is na die Little Company of Mary-hospitaal. Sy het nooit by die hospitaal aangekom en ook nie teruggekeer huis toe nie. Emmanuel het dieselfde aand sy vrou by die polisie as vermis aangemeld. ŉ Grootskaalse soektog na Dawn is van stapel gestuur en op 10 Junie is die silwer Mercedes-Benz-motor, wat Dawn glo gebruik het toe sy vermis geraak het, verlate in Soweto gevind. Nadere ondersoek deur die polisie het verlede week tot Emmanuel se inhegtenisneming gelei. Volgens kapt. Colette Weilbach, woordvoerder van die polisie, sal hy ook aangekla word van dwarsboming van die gereg en meineed omdat hy oneerlik was in sy aanvanklike verklaring aan die polisie. Dawn se liggaam is steeds nie gevind nie en die polisieondersoek duur voort.